CCSBT on volitatud vastu võtma tema pädevusvaldkonda kuuluvate kalavarude kaitse- ja täitemeetmeid ning need on lepinguosalistele siduvad.

Aktidel, mis CCSBT-l palutakse vastu võtta, on õiguslikud tagajärjed. Vastavalt CSBT konventsiooni artiklile 20 on need rahvusvahelise õiguse raames siduvad ning neil võib olla otsustav mõju ELi õigusaktide sisule, sh:

Ettepanekus esitatud otsuse õiguslik alus peaks olema Euroopa Liidu toimimise lepingu artikli 43 lõige 2 koostoimes artikli 218 lõikega 9.

2019/0063 (NLE)

Ettepanek:

NÕUKOGU OTSUS,

millega määratakse kindlaks Euroopa Liidu nimel siniuim-tuuni kaitse konventsiooni laiendatud komisjonis (CCSBT) võetav seisukoht ja tunnistatakse kehtetuks otsus 10125/14

EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artikli 43 lõiget 2 koostoimes artikli 218 lõikega 9,

võttes arvesse Euroopa Komisjoni ettepanekut

ning arvestades järgmist:

(1)Nõukogu otsusega 2015/2437 sõlmis Euroopa Liit siniuim-tuuni kaitse konventsiooni (edaspidi „CSBT konventsioon“), millega loodi siniuim-tuuni kaitse konventsiooni komisjoni (edaspidi „CCSBT“).

(2)CCSBT on CSBT konventsiooni alusel asutatud organ siniuim-tuuni varu majandamiseks ja säilitamiseks liigi levikualal. Kuna CSBT konventsiooniga saavad ühineda riigid, on CCSBT loonud CCSBT laiendatud komisjoni, millesse kuuluvad lisaks CCSBT liikmetele kalastusüksused ja liit. CCSBT laiendatud komisjon valmistab ette CCSBT otsused, mille CCSBT ametlikult kinnitab. CCSBT võtab vastu siniuim-tuuni kaitse-, majandamis- ja optimaalse kasutamise meetmed. Sellised meetmed võivad muutuda liidule siduvaks.

(3)Euroopa Parlamendi ja nõukogu määruses (EL) nr 1380/2013 on sätestatud, et liit tagab selle, et püügitegevus ja vesiviljelus on keskkonna seisukohast pikaajaliselt jätkusuutlikud ning neid majandatakse sellisel viisil, mis on kooskõlas majandusliku, sotsiaalse ja tööhõivealase kasu saavutamise ja toiduvarude kättesaadavuse toetamise eesmärkidega. Samuti on selles sätestatud, et liit kohaldab kalapüügi majandamise suhtes ettevaatusprintsiibil põhinevat lähenemisviisi ning ühise kalanduspoliitika eesmärk on tagada, et mere bioloogiliste elusressursside kasutamise kaudu taastatakse ja hoitakse püütavate liikide populatsioonid tasemetel, mis ületavad maksimaalse jätkusuutliku saagikuse saamiseks vajalikke tasemeid. Lisaks on selles sätestatud, et liit võtab parimate kättesaadavate teaduslike nõuannete põhjal kalavarude kaitse- ja majandamismeetmed, toetab teaduslike nõuannete ja teadmiste edasiarendamist, lõpetab järk-järgult tagasiheite ja edendab püügimeetodeid, mis aitavad kaasa selektiivsemale kalapüügile, soovimatu saagi võimalikult suurele vältimisele ja vähendamisele ning sellisele kalapüügile, millel on väike mõju mereökosüsteemile ja kalavarudele. Lisaks on määruses (EL) nr 1380/2013 konkreetselt sätestatud, et liit kohaldab neid eesmärke ja põhimõtteid oma kalandusalastes välissuhetes.

(4)Vastavalt liidu välisasjade ja julgeolekupoliitika kõrge esindaja ja Euroopa Komisjoni ühisteatisele „Rahvusvaheline ookeanide majandamine: meie ookeanide tulevikku hõlmav kava“ ja nõukogu järeldustes kõnealuse ühisteatise kohta sätestatule on liidu poolt kõnealustel foorumitel võetud meetmete hulgas kesksel kohal selliste meetmete edendamine, millega toetatakse ja suurendatakse piirkondlike kalandusorganisatsioonide tõhusust ning vajaduse korral parandatakse nende juhtimist.

(5)Komisjoni teatises Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele „Euroopa strateegia plasti kohta ringmajanduses“ viidatakse konkreetsetele meetmetele, mille eesmärk on vähendada plasti- ja merereostust ning samuti püügivahendite merel kaotamist või sinna jätmist.

(6)On asjakohane kindlaks määrata seisukoht, mis võetakse liidu nimel CCSBT koosolekutel ajavahemikuks 2019–2023, kuna CCSBT kaitse- ja täitemeetmed on liidu jaoks siduvad ja võivad otsustavalt mõjutada liidu õiguse sisu, nimelt nõukogu määrust (EÜ) nr 1005/2008, nõukogu määrust (EÜ) nr 1224/2009 ning Euroopa Parlamendi ja nõukogu määrust (EL) 2017/2403.

(7)Praegu on CCSBT kohtumistel liidu nimel võetav seisukoht kehtestatud nõukogu otsusega 10125/14. On asjakohane tunnistada otsus 10125/14 kehtetuks ja asendada see uue otsusega ajavahemikuks 2019–2023.

(8)Arvestades kalavarude muutuvat iseloomu siniuim-tuuni levikualal GFCMi lepingualal ja sellest tulenevat vajadust võtta liidu seisukohas arvesse uusi arenguid, sealhulgas uut teaduslikku ja muud asjakohast teavet, mis esitatakse enne CCSBT koosolekuid või nende käigus, tuleks kooskõlas Euroopa Liidu lepingu artikli 13 lõikes 2 sätestatud liidu institutsioonide vahelise lojaalse koostöö põhimõttega kehtestada 2019.–2023. aastaks menetlused liidu seisukoha iga-aastaseks täpsustamiseks,

ON VASTU VÕTNUD KÄESOLEVA OTSUSE:

Artikkel 1

Liidu nimel siniuim-tuuni kaitse komisjoni (CCSBT) laiendatud komisjoni koosolekutel võetav seisukoht on esitatud I lisas.